Kodolányi János Gimnázium	Helyi tanterv (NAT 2020)	Dráma és színház

DRÁMA ÉS SZÍNHÁZ

5-8. évfolyam: 8. évfolyam
9-12. évfolyam: 11-12. évfolyam
8. évfolyam
A dráma és színház tanítása olyan művészeti és művészetpedagógiai tevékenység, amelynek célja az élményeken keresztül történő megértés, valamint a kommunikáció, a kooperáció, a kreativitás fejlesztése, az összetartozás érzésének erősítése. A dráma és színház kreatív folyamata szolgálja a tanulók ön- és társismeretének gazdagodását, segíti az oldottabb és könnyebb kapcsolatépítést és kapcsolatfenntartást.
A tanulói tevékenységek a gondolatok és érzelmek kifejezését, ezzel együtt különböző drámai és színházi kifejezési formák megismerését, alkalmazásuk elsajátítását és értelmezését szolgálják. A dramatikus tevékenység gyakorlása és tanulása hozzájárul az önazonosság erősítéséhez és a nemzeti, helyi vagy nemzetiségi közösségi tudat kialakításához.
A dráma és színház tevékenységformáival való – a Nemzeti alaptanterv magyar nyelv és irodalom tantárgyra vonatkozó szemléletéhez igazodó – személyes találkozás révén a művészeti ág nyelve a tanulók sajátjává válik, és mindezek eredményeként kialakul bennük a művészettel élés, az értő befogadóvá válás alapvető igénye.
A dráma és színház tevékenységei nagy szerepet játszanak a Nemzeti alaptantervben megfogalmazott valamennyi kompetencia fejlesztésében. Fejleszti a tanulás kompetenciáit, mert a tanuláshoz kapcsolódó sikeresség megélt élményként jelenik meg, mely más tárgyak tanulásához is pozitív megerősítést ad. Fejleszti a kommunikációs kompetenciákat, mert a dráma és színház keretei között sokféle önkifejezési forma (verbális, vokális, nonverbális) alkalmazására és gyakorlására van lehetőség, ami a kommunikációs lehetőségek körét a megszokotthoz képest erőteljesen kitágítja. A kommunikáció folyamatában a tanulók nyitottan, érzékenyen és kritikusan viszonyulnak mások véleményéhez, illetve konstruktív párbeszéd folytatására törekednek. Fejleszti a digitális kompetenciákat, hiszen a tanulók kezében lévő digitális eszközök a hétköznapi kommunikáció mindennapos eszközei, melyeket konkrét vagy szimbolikus tartalommal gyakran alkalmaznak kortárs élethelyzetekben. Emellett a dramatikus tevékenységek során a tanulók azonosítják a digitális környezet kínálta lehetőségeket és veszélyeket is, érvényesen foglalkozhatnak a magánszféra, a személyes adatok és a digitális identitás meglétével vagy hiányával, veszélyeztetésével vagy biztonságával. Fejleszti a matematikai, gondolkodási kompetenciákat, hiszen a dramatikus tevékenységek folyamán és következtében a tanuló motivált a problémák azonosítására, a kérdések megfogalmazására, a bizonyítékok keresésére és értékelésére, a logikus érvelés alkalmazására, a következtetések levonására, és megalapozott információkra, tényekre és bizonyítékokra támaszkodó döntésekre törekszik. Ugyanakkor a dráma és színház tevékenységei teret adnak a szabad asszociáción alapuló, divergens gondolkodási szakaszoknak is, a fantázia, kreatív megközelítések szabadságának, melyek szintén nagy szerepet játszanak a gondolkodás fejlesztésében. Fejleszti a személyes és társas kapcsolati kompetenciákat, hiszen a tantárgy tanulásának jellemzője a gazdag önkifejezési formák támogatása, ami segíti az önismeret, a reális önértékelés kialakulását, ugyanakkor a csoportos együttműködésben, közös cél érdekében zajló munka erősíti az érdekérvényesítés és az alkalmazkodás dinamikus egyensúlyában zajló konfliktusmegoldások folyamatát.
A tantárgy sajátosságai miatt nagyban fejleszti a kreativitás, kreatív alkotás, önkifejezés és kulturális tudatosság kompetenciáit, hiszen a tárgy tanulása során a tanuló olyan készségeket sajátít el, amelyek magukban foglalják gondolatok, tapasztalatok és érzések befogadását és kifejezését a művészetek és más kulturális kifejezésmódok széles körében. Végül a személyiségfejlesztésben betöltött szerepe miatt fejleszti a munkavállalói, innovációs és vállalkozói kompetenciákat is.
A dráma és a színház tantárgy értékelésénél a NAT irányelveivel összhangban a fejlesztő, tanulást támogató értékelés ajánlott. Minden tanuló önmagához, saját fejlődési útjához mérten értékelendő. A tevékenységek értékelésében meghatározó szerepet kell kapnia a tanulói önértékelésnek, a társértékelésnek és a csoportos értékelési formáknak, fejlesztve ezzel a tanuló reflektivitását és érzelmi, szociális intelligenciáját. 
A dráma és színház tanítása komplex művészeti és művészetpedagógiai tevékenység, amely interakciókon keresztül, játék, cselekvés és tapasztalat útján éri el célját, a dramatikus tevékenységben megvalósuló tanulást.
A dráma és színház eszközeinek megismerése és kreatív alkalmazása segíti a tanulók személyes megnyilvánulását, az önbizalom megteremtését, kapcsolatteremtő képességének kibontakoztatását. Szolgálja a tanulók beszédfejlesztését, mozgásfejlesztését, önkifejezését, ön- és társismeretének gazdagodását. Szerepet játszik a koncentráció, a figyelemösszpontosítás, a térbeli tájékozódás, az érzékelés fejlesztésében, az együttműködési készség kialakításában.
A dramatikus tevékenységekben, a játékokban, a problémaközpontú tematikus foglalkozásokban való cselekvő részvétel során megélt egyéni és közösségi élményeken keresztül fejlődnek a tanulók alkotó és befogadó, valamint kommunikációs és szocializációs készségei, képességei.
A tárgy fejlesztési feladatai és ismeretei elsősorban tevékenység-központú, komplex gyakorlati képzés során sajátíthatók el. Ezért a tematikai egységekhez időkeretek csak ajánlatként határozhatók meg. A feltüntetett témakörök és fejlesztési feladatok megjelenése átfedi egymást, a tagolás csak a könnyebb áttekinthetőséget szolgálja, a tanterv óraszámajánlásai az éves összes óraszám vonatkozásában nyújtanak tájékoztatást. A kerettanterv összességében az adott iskolaszakaszokra fogalmazza meg a fejlesztési feladatokat és ismereteket a hozzárendelt óraszámokkal. A témakörök, illetve a fejlesztési feladatok és ismeretek nem sorrendben, hanem a korosztály és a csoport adottságainak, képzettségének megfelelően, a szaktanár döntése alapján, akár integrált formában, ugyanazon tevékenységek keretében is feldolgozhatóak; egy fejlesztési feladat pedig több tevékenység során is vizsgálható.
A 8. évfolyamon a dráma és színház tantárgy heti egy óra kötelező óraszámmal rendelkezik, emellett a szabad órakeret terhére további óraszámban, illetve más tantárgyakba, tanulási területekbe integráltan, esetleg moduláris formában jelenhet meg.

A 8. évfolyamon a dráma és színház tantárgy óraszáma: 36 óra (1óra / hét)
A témakörök áttekintő táblázata:
	Témakör neve
	Javasolt óraszám

	Szabályjátékok, népi játékok
	7

	Dramatikus játékok (szöveggel, hanggal, bábbal, zenével, mozgással, tánccal)
	4

	Rögtönzés
	5

	Saját történetek feldolgozása
	5

	Műalkotások feldolgozása
	3

	Dramaturgiai alapfogalmak
	3

	A színház kifejezőeszközei (szöveg, hang, báb, zene, mozgás, tánc)
	2

	Színházi műfajok, stílusok
	2

	Színházi előadás megtekintése
	5

	Összes óraszám:
	36



Témakör: Szabályjátékok, népi játékok
Javasolt óraszám: 7
Tanulási eredmények
A témakör tanulása eredményeként a tanuló:
· felfedezi a tér, az idő, a tempó, a ritmus sajátosságait és összefüggéseit;
· megfigyeli, azonosítja és értelmezi a tárgyi világ jelenségeit;
· felidézi a látott, hallott, érzékelt verbális, vokális, vizuális, kinetikus hatásokat;
· kitalál és alkalmaz elképzelt verbális, vokális, vizuális, kinetikus hatásokat;
· tudatosan irányítja és összpontosítja figyelmét a környezete jelenségeire;
· koncentrált figyelemmel végzi a játékszabályok adta keretek között tevékenységeit;
· megfigyeli, azonosítja és értelmezi a környezetéből érkező hatásokra adott saját válaszait;
· értelmezi önmagát a csoport részeként, illetve a csoportos tevékenység alkotó közreműködőjeként.
Fejlesztési feladatok és ismeretek
· Beszéd- és légzéstechnikai gyakorlatok (a hangsúly-, a beszédtempó- és a hangmagasságváltásra épülő gyakorlatok)
· A látott, hallott, érzékelt verbális, vokális, vizuális, kinetikus hatások felidézése
· Koncentrációs és lazítógyakorlatok az ismert gyakorlatok formai nehezítésével, illetve új gyakorlatok megismerésével
· A figyelem összpontosítása és tudatos irányítása a környezet jelenségeire
· Térérzékelést, tájékozódást, koordinációt, egyensúlyérzéket fejlesztő gyakorlatok
· A tér, az idő, a tempó, a ritmus sajátosságainak és összefüggéseinek felfedezése
· Csoportépítő játékok

Fogalmak
beszédtechnika, légzéstechnika, hangerő, hangmagasság, hangterjedelem, hangszín, hanglejtés, beszédtempó, beszédritmus, szünettartás, testtartás, gesztus, mimika, tekintet, koncentráció, lazítás, egyensúly, koordináció, térhasználat, együttműködés

Javasolt tevékenységek 
· A kifejező közlés technikai alapjainak elsajátítása – artikulációs gyakorlatok, tempó-, hangsúly- és hanglejtésgyakorlatok (pl. beszédre késztető játékok, hanggyakorlatok) 
· Beszédgyakorlatok szavakkal, szókapcsolatokkal, mondatokkal; beszédgyakorlatok egyszerű, könnyen tanulható szövegekkel 
· Nem verbális kommunikációs játékok: beszéd nélküli gyakorlatok egész csoportban különféle kommunikációs helyzetekben, kis csoportokban és párosával
· Koncentrációs gyakorlatok a figyelem irányítására, a mozgás koordinációjára, az együttműködésre, az egymáshoz igazodásra csoportos és páros formákban 
· A térérzékelést, a térbeli tájékozódást, a mozgáskoordinációt fejlesztő egyszerűbb gyakorlatok
· Az egész csoport együttműködését igénylő játékok


Témakör: Dramatikus játékok (szöveggel, hanggal, bábbal, zenével, mozgással, tánccal)
Javasolt óraszám: 4
Tanulási eredmények
A témakör tanulása eredményeként a tanuló:
· fejleszti az együttműködésre és a konszenzus kialakítására irányuló gyakorlatát;
· adekvát módon alkalmazza a verbális és nonverbális kifejezés eszközeit;
· felfedezi a tárgyi világ kínálta eszközöket, ezek művészi formáit (pl. a bábot és a maszkot);
· használja a tér sajátosságaiban rejlő lehetőségeket;
· felfedezi a feszültség élményét és szerepét a dramatikus tevékenységekben;
· felismeri a helyzetek feldolgozása során a szerkesztésben rejlő lehetőségeket.

Fejlesztési feladatok és ismeretek
· Az együttműködésre és a konszenzus kialakítására irányuló gyakorlat fejlesztése
· A verbális és nonverbális kifejezés eszközeinek adekvát módon történő alkalmazása
· A tér sajátosságaiban rejlő lehetőségek figyelembevétele a dramatikus játékokban
· A tárgyi világ kínálta eszközök, és ezek művészi formáinak (pl. a báb és a maszk) alkalmazása a dramatikus játékok során
· A feszültség élményének és szerepének felfedezése a dramatikus tevékenységben
· Kommunikációs játékok
· Interakciós játékok

Fogalmak
drámajáték, kommunikáció, interakció

Javasolt tevékenységek
· Csoporton belüli kommunikációt és együttműködést erősítő játékok
· Megadott témára, címre alkotott állóképek, képsorozatok
· Egyszerű szituációk megjelenítése különféle eszközrendszerek használatával (pl. némajáték, számsorok, halandzsa)
· Bábos, maszkos formák használata a szerepbelépés elősegítésére, illetve a játéklehetőségek kitágítására

Témakör: Rögtönzés
Javasolt óraszám: 5
Tanulási eredmények
A témakör tanulása eredményeként a tanuló:
· az alkotótevékenység során használja a megismert kifejezési formákat;
· felfedezi a szerepbe lépésben és az együttjátszásban rejlő lehetőségeket;
· felismeri és alapszinten alkalmazza a kapcsolat létrehozásának és fenntartásának technikáit.
Fejlesztési feladatok és ismeretek
· A szerepbe lépésben és az együttjátszásban rejlő lehetőségek felfedezése 
· A kapcsolat létrehozási és fenntartási technikáinak alapszinten történő alkalmazása
· Rögtönzéses gyakorlatok közösen egyeztetett karakterek szerepeltetésével
· Rögtönzés közösen választott témára, a tanár által megadott szervezési formában
· A rögtönzés értelmezése, megvitatása
· A rögtönzésre épülő alkotótevékenység során a megismert kifejezési formák alkalmazása

Fogalmak
szituációk alapelemei, szerep, szerepbe lépés, típusok ábrázolása

Javasolt tevékenységek
· Rögtönzés a tanár által megadott témák vagy fogalmak alapján
· Rögtönzés a tanulók által közösen kidolgozott cselekményvázra (jelenetvázra) építve
· Szituációs játékok a szereplők jellegzetes vonásainak megadásával, befejezetlen történetre
· Nem verbális kifejezőeszközökre építő rögtönzések (pl. témára, fogalomra, mozdulatra, hangeffektusokra, tárgyakkal) 
· Feszültségteli hétköznapi helyzetek megjelenítése és közös értelmezése; a szereplők cselekvési lehetőségeinek keresése (célok, szándékok, gátak vizsgálata)
· Rögtönzés a megismert kifejezési formák alkalmazásával

Témakör: Saját történetek feldolgozása
Javasolt óraszám: 5
Tanulási eredmények
A témakör tanulása eredményeként a tanuló:
· megkülönbözteti és alapszinten alkalmazza a dramaturgiai alapfogalmakat;
· értelmezi a megélt, a látott-hallott-olvasott, a kitalált történeteket a különböző dramatikus tevékenységek révén;
· felismeri és megvizsgálja a problémahelyzeteket és azok lehetséges megoldási alternatíváit;
· alkalmazza a tanult dramatikus technikákat a helyzetek megjelenítésében.

Fejlesztési feladatok és ismeretek
· Történetek (látott, hallott, olvasott, a tanár által hozott, a tanulók élményeiből építkező) dramatikus feldolgozása
· A kiscsoportos dramatikus tevékenységben a vizsgált tartalmakhoz a tanulók önálló döntései alapján formai megoldások társítása
· Történetek, élmények dramatikus feltárása során a tanár és a tanulók által közösen választott bábos, zenés vagy mozgásos elemek alkalmazása
· Történetek, döntési helyzetek értelmezése, megvitatása

Fogalmak
forma és tartalom, feszültség, hatás, döntési helyzet


Javasolt tevékenységek
· Spontán beszédre késztető gyakorlatok (pl. közös mondandó, történetgazda)
· Feszültségteli jelenetek felidézése kiscsoportos rögtönzések formájában
· Közös történetalkotás feszültségteli jelenetekre építve
· Analóg történetek alkotása, analóg helyzetek dramatikus feldolgozása
· A távolítás egyéb technikáinak alkalmazása (pl. a megfordítás vagy a szerepcsere lehetőségeinek alkalmazása)
· A szereplő sokszorozása adta lehetőségek kibontása, alkalmazása (pl. a szereplő és a belső hangok külön választása)
· Távolítás más művészeti területek formanyelvének alkalmazásával

Témakör: Műalkotások feldolgozása
Javasolt óraszám: 3
Tanulási eredmények
A témakör tanulása eredményeként a tanuló:
· értelmezi a megélt, a látott-hallott-olvasott, a kitalált történeteket a különböző dramatikus tevékenységek révén;
· felismeri és megvizsgálja a problémahelyzeteket és azok lehetséges megoldási alternatíváit.

Fejlesztési feladatok és ismeretek
· A látott-hallott-olvasott történetek különböző dramatikus tevékenységekkel történő értelmezése
· Irodalmi művekben megjelenő döntési helyzetek elemzése, feldolgozása dramatikus tevékenységekkel (pl. balladák, mesék, elbeszélő költemények, mítoszok, mondák, kortárs irodalmi alkotások, a tanulókat érdeklő konfliktushelyzetek, emberi problémák alapján)
· Az irodalmi művekben megjelenő döntési helyzetek lehetséges megoldási alternatíváinak felismerése és vizsgálata különféle dramatikus tevékenységekkel
· Dramatikus improvizációk irodalmi művek vagy (nép) hagyomány felhasználásával
· Különböző irodalmi vagy művészeti alkotások (pl. zene, képzőművészet, film, fotó, iparművészet) játékon, megjelenítésen keresztül történő megközelítése

Fogalmak
fény-árnyék, hangsúlyos pontok, kontraszt, forma, méretarány, ritmus a művészetben, tempó, harmónia, diszharmónia

Javasolt tevékenységek
· Ritmusjátékok a műelemzésben
· Különböző művészeti alkotások maszkos, bábos és/vagy mozgásos, táncos dramatikus tevékenységekkel történő megközelítése
· Különböző karakterek kifejezése, jellemzése mozgással, tánccal
· Művészi szövegrészletek, a (nép)hagyomány szövegeinek és/vagy más elemeinek felhasználása különböző dramatikus tevékenységekben

Témakör: Dramaturgiai alapfogalmak
Javasolt óraszám: 3
Tanulási eredmények
A témakör tanulása eredményeként a tanuló:
· megkülönbözteti és alapszinten alkalmazza a dramaturgiai alapfogalmakat;
· felismeri és azonosítja a dramatikus szituációk jellemzőit (szereplők, viszonyrendszer, cél, szándék, akarat, konfliktus, feloldás).

Fejlesztési feladatok és ismeretek
· A szerep alapelemeinek (funkció, karakter, viszonyok) felismerése és alkalmazása dramatikus játékok során
· A cselekmény alapelemeinek (téma, történet, cselekmény, esemény) felismerése és alkalmazása dramatikus játékok során
· A dramatikus szituációk alapelemeinek (szereplők, hely, idő, viszonyrendszer, probléma) felismerése és azonosítása

Fogalmak
szerep, funkció, karakter, viszony, téma, történet, cselekmény, cselekményszál, esemény

Javasolt tevékenységek
· Szerepjátékok megadott dramaturgiai szerkezetekre
· Közös történetépítés dramatikus eszközökkel
· A felépített és megjelenített történetek dramaturgiai szempontú elemzése


Témakör: A színház kifejezőeszközei (szöveg, hang, báb, zene, mozgás, tánc)
Javasolt óraszám: 2
Tanulási eredmények
A témakör tanulása eredményeként a tanuló:
· felfedezi a kommunikációs jelek jelentéshordozó és jelentésteremtő erejét;
· felismeri és azonosítja a dráma és a színház formanyelvi sajátosságait a látott előadásokban.

Fejlesztési feladatok és ismeretek
· A szöveg megjelenési formái a színpadon
· A kommunikációs jelek jelentéshordozó és jelentésteremtő erejének felismerése
· A színház akusztikus kifejezőeszközei (élő zene, zörej stb.)
· A színházi vizualitás eszközei (díszlet, jelmez, fény stb.)
· Bábhasználat, bábszínház
· Mozgás és tánc a színpadon

Fogalmak
dialógus, monológ, élő zene, hangeffekt, díszlet, jelmez, fényeffekt, báb, maszk, árnyjáték

Javasolt tevékenységek
· Hangra, zörejre, ritmusra, zenére épülő dramatikus tevékenységek
· Kísérletezés a színházi vizualitás eszközeivel dramatikus tevékenységek során
· Dramatikus tevékenységek berendezési tárgyakkal, kellék- és jelmezhasználattal
· Kapcsolatfelvétel, dialógus, monológ szöveges, mozgásos, táncos, maszkos, bábos tevékenységekben
· A színházi kifejezőeszközök használatának értelmezése – kis- és nagycsoportos formákban és/vagy dramatikus tevékenységekben


Témakör: Színházi műfajok, stílusok
Javasolt óraszám: 2
Tanulási eredmények
A témakör tanulása eredményeként a tanuló:
· felismeri és azonosítja a dráma és a színház formanyelvi sajátosságait a látott előadásokban.

Fejlesztési feladatok és ismeretek
· Alapvető színpadi műfajok felismerése és megkülönböztetése
· Alapvető színpadi műfajok jellemző jegyeinek elkülönítése és egyes elemeinek alkalmazása saját játékokban
· A színházi előadások formanyelvi jellemzőinek felismerése és azonosítása a látott előadásokban
· Egyszerűbb stílusgyakorlatok

Fogalmak
tragédia, komédia, vígjáték, bohózat, színmű, opera, táncjáték, stílus

Javasolt tevékenységek
· A komikus jelenetek jellemzőinek vizsgálata dramatikus tevékenységekkel
· A zene, az ének színpadi alkalmazásának lehetőségei dramatikus tevékenységekben, és ennek megfigyelése színpadi munkában
· Szöveges, mozgásos, bábos stílusgyakorlatok
· Paródia-játékok a megismert műfajokhoz és stílusokhoz
· A színházi műfajok, stílusok értelmezése – kis- és nagycsoportos formákban és/vagy dramatikus tevékenységekben

Témakör: Színházi előadás megtekintése
Javasolt óraszám: 5
Tanulási eredmények
A témakör tanulása eredményeként a tanuló:
· felfedezi a színházi kommunikáció erejét;
· felismeri a színházi élmény fontosságát;
· a színházi előadást a dramatikus tevékenységek kiindulópontjául is használja.

Fejlesztési feladatok és ismeretek
· Előadástípusok és műfajok alapvető jellemzőinek felismerése
· A tanár és a tanulók által közösen választott típusú és műfajú színházi előadás megtekintése
· A színházi kommunikáció erejének felfedezése
· A színházi élmény fontosságának felismerése 
· Élmények megfogalmazása irányított beszélgetés keretében
· Élmények feldolgozása dramatikus tevékenységformák segítségével
· A színház közösségi feladatai, funkciói

Fogalmak
színjáték, színpad, színész, néző, szervezési feladatok

Javasolt tevékenységek
· A közösen látott előadás megbeszélése, megvitatása, értelmezése– kis- és nagycsoportos formákban és/vagy dramatikus tevékenységekben
· A színpad összetett hatásrendszerének vizsgálata
· A szereplők és a történet színpadi ábrázolásának értelmezése
· A színpadi térformáknak és használatuk következményeinek vizsgálata
· A zene, a mozgás és a tánc színpadi szerepének, hatásának értelmezése











11-12. évfolyam

A dráma és színház tanítása olyan művészeti és művészetpedagógiai tevékenység, amelynek célja az élményeken keresztül történő megértés, valamint a kommunikáció, a kooperáció, a kreativitás fejlesztése, az összetartozás érzésének erősítése. A dráma és színház kreatív folyamata szolgálja a tanulók ön- és társismeretének gazdagodását, segíti az oldottabb és könnyebb kapcsolatépítést és kapcsolatfenntartást.
A tanulói tevékenységek a gondolatok és érzelmek kifejezését, ezzel együtt különböző drámai és színházi kifejezési formák megismerését, alkalmazásuk elsajátítását és értelmezését szolgálják. A dramatikus tevékenység gyakorlása és tanulása hozzájárul az önazonosság erősítéséhez és a nemzeti, helyi vagy nemzetiségi közösségi tudat kialakításához.
A dráma és színház tevékenységformáival való személyes találkozás révén a művészeti ág nyelve a tanulók sajátjává válik, és mindezek eredményeként kialakul bennük a művészettel élés, az értő befogadóvá válás alapvető igénye.
A dráma és színház tevékenységei nagy szerepet játszanak a Nemzeti alaptantervben megfogalmazott valamennyi kompetencia fejlesztésében.
Fejleszti a tanulás kompetenciáit, mert a tanuláshoz kapcsolódó sikeresség megélt élményként jelenik meg, mely más tárgyak tanulásához is pozitív megerősítést ad.
Fejleszti a kommunikációs kompetenciákat, mert a dráma és színház keretei között sokféle önkifejezési forma (verbális, vokális, nonverbális) alkalmazására és gyakorlására van lehetőség, ami a kommunikációs lehetőségek körét a megszokotthoz képest erőteljesen kitágítja. A kommunikáció folyamatában a tanulók nyitottan, érzékenyen és kritikusan viszonyulnak mások véleményéhez, illetve konstruktív párbeszéd folytatására törekednek.
Fejleszti a digitális kompetenciákat, hiszen a tanulók kezében lévő digitális eszközök a hétköznapi kommunikáció mindennapos eszközei, melyeket konkrét vagy szimbolikus tartalommal gyakran alkalmaznak kortárs élethelyzetekben. Emellett a dramatikus tevékenységek során a tanulók azonosítják a digitális környezet kínálta lehetőségeket és veszélyeket is, érvényesen foglalkozhatnak a magánszféra, a személyes adatok és a digitális identitás meglétével vagy hiányával, veszélyeztetésével vagy biztonságával.
Fejleszti a gondolkodás kompetenciáit, hiszen a dramatikus tevékenységek folyamán és következtében a tanuló motivált a problémák azonosítására, a kérdések megfogalmazására, a bizonyítékok keresésére és értékelésére, a logikus érvelés alkalmazására, a következtetések levonására, és megalapozott információkra, tényekre és bizonyítékokra támaszkodó döntésekre törekszik. Ugyanakkor a dráma és színház tevékenységei teret adnak a szabad asszociáción alapuló, divergens gondolkodási szakaszoknak is, a fantázia, kreatív megközelítések szabadságának, melyek szintén nagy szerepet játszanak a gondolkodás fejlesztésében.
Fejleszti a társadalmi részvétel és felelősségvállalás kompetenciáit, hiszen a dráma és színház tantárgy tanulása felhívja a figyelmet a közös értékeinkre és azok megőrzésének jelentőségére, másrészt felelősségvállalásra, toleranciára, szolidaritásra, megalapozott értékítélet megfogalmazására és annak aktív vállalására ösztönöz.
Fejleszti a személyes és társas kompetenciákat, hiszen a tantárgy tanulásának jellemzője a gazdag önkifejezési formák támogatása, ami segíti az önismeret, a reális önértékelés kialakulását, ugyanakkor a csoportos együttműködésben, közös cél érdekében zajló munka erősíti az érdekérvényesítés és az alkalmazkodás dinamikus egyensúlyában zajló konfliktusmegoldások folyamatát.
A tantárgy sajátosságai miatt nagyban fejleszti a kreatív alkotás, önkifejezés és kulturális tudatosság kompetenciáit, hiszen a tárgy tanulása során a tanuló olyan készségeket sajátít el, amelyek magukban foglalják gondolatok, tapasztalatok és érzések befogadását és kifejezését a művészetek és más kulturális kifejezésmódok széles körében.
Végül a személyiségfejlesztésben betöltött szerepe miatt fejleszti a munkavállalói, innovációs és vállalkozói kompetenciákat is.
A dráma és színház tanítása komplex művészeti és művészetpedagógiai tevékenység, amely interakciókon keresztül játék, cselekvés és tapasztalat útján valósítja meg célját, amelynek középpontjában maga a dramatikus tevékenységben megvalósuló tanulás áll. A dramatikus tevékenységeknek nagyon sok formája ismert. A játék, a cselekvő részvétel, a problémaközpontú tematikus foglalkozások következtében megélt egyéni és közösségi élményeken keresztül, az aktív tevékenységeknek köszönhetően fejlődnek a tanulók alkotó és befogadó, valamint kommunikációs és szocializációs készségei, képességei. A dramatikus formák alkalmazásának következtében a tanulók önmagukkal és a társadalommal harmonikus kapcsolatban élő állampolgárrá válnak, az emberi kapcsolatokban, a családi életben sikeresen együttműködő emberként boldogulnak.
Fontos a megfelelő értelmezői eszköztár elsajátítása, és annak tudatos és adekvát használata is, az eligazodás képességének megteremtése a kortárs kultúrában.
A 11. évfolyamon a dráma és színház tantárgy a művészeti, művészetpedagógiai nevelés területén vállal nagy szerepet a cselekvéssel, élménnyel történő tanulás felhasználásával a diákok személyiségfejlesztésében, a művészeti élmények befogadásában, az önkifejezésben, a művészettel élés igényének kialakításában stb. A 12. évfolyamon a gyakorlati tevékenységek mellett hangsúlyosan megjelennek a dráma- és színháztörténet, dráma- és színházelmélet, színjátékos tevékenység területei, amelyekkel való ismerkedésben továbbra is a dramatikus formák használhatóak. Ezek a témakörök segítik a magyar nyelv és irodalom érettségi vizsgára való felkészülést is. 
A tantárgy tanulása során érintett témakörök a 11. és 12. évfolyamon nem különböznek, de az egyes témakörökre ajánlott óraszám igen. Ennek függvényében a fejlesztési feladatok és ismeretek, illetve a javasolt tevékenységek közül a szaktanár a csoport előzetes tudása, érdeklődése, céljai és saját pedagógiai szándékai alapján szabadon válogathat, illetve ezeket saját döntése szerint egy vagy több átfogó téma feldolgozásába is illesztheti (pl. egy színház, színházi csoportosulás tevékenységének, szervezeti és műsorrendjének alaposabb megismerése, egy konkrét drámai szöveg részletes vizsgálata, egy, a csoport vagy a szaktanár által ajánlott téma köré épített szerkesztett játék létrehozása improvizációkból vagy kötött szövegű jelenetekből, egy szaktanár vagy a csoport által választott téma, élethelyzet, probléma részletes és több oldalról történő feldolgozása, körüljárása).
A tárgy fejlesztési feladatai és ismeretei elsősorban tevékenység-központú, komplex, folyamatos és rendszeres képzési egységekre bontott, egész évre kiterjedő gyakorlati képzés során sajátíthatók el. Ezért a tematikai egységekhez időkeretek csak ajánlatként határozhatók meg. A feltüntetett témakörök és fejlesztési feladatok megjelenése átfedi egymást, a tagolás csak a könnyebb áttekinthetőséget szolgálja, a tanterv óraszámajánlásai az éves összes óraszám vonatkozásában nyújtanak tájékoztatást. A témakörök, illetve a fejlesztési feladatok és ismeretek nem sorrendben, hanem a korosztály és a csoport adottságainak, képzettségének megfelelően, a szaktanár döntése alapján, akár integrált formában, ugyanazon tevékenységek keretében is feldolgozhatóak, egy fejlesztési feladat pedig több tevékenység során is vizsgálható.










A 11. évfolyamon a dráma és színház tantárgy óraszáma: 36 óra (1 óra / hét)
A 12. évfolyamon a dráma és színház tantárgy óraszáma: 32 óra (1 óra / hét)

A témakörök áttekintő táblázata:

	Témakör neve
	Javasolt óraszám

	
	11. évfolyam
	12. évfolyam

	Szabályjátékok
	4
	1

	Dramatikus játékok (szöveggel, hanggal, bábbal, zenével, mozgással, tánccal)
	4
	3

	Rögtönzés
	5
	3

	Saját történetek feldolgozása
	4
	1

	Műalkotások feldolgozása
	3
	2

	Dramaturgiai ismeretek
	1
	2

	A színház kifejezőeszközei (szöveg, hang, báb, zene, mozgás, tánc)
	2
	3

	Dráma- és színháztörténet
	1
	7

	Dráma- és színházelmélet
	1
	3

	Kortárs dráma és színház
	3
	2

	Színjátékos tevékenység (vers- és prózamondás, jelenet, előadás)
	5
	3

	Színházi előadás megtekintése
	3
	2

	Összes óraszám:
	36
	32



TÉMAKÖR: Szabályjátékok
TANULÁSI EREDMÉNYEK
A témakör tanulása eredményeként a tanuló:
· felfedezi és alkalmazza a tér, az idő, a tempó, a ritmus sajátosságait és összefüggéseit;
· felidézi és alkalmazza a látott, hallott, érzékelt verbális, vokális, vizuális, kinetikus hatásokat;
· hosszan tartó, koncentrált figyelemmel végzi a játékszabályok adta keretek között tevékenységeit;
· megfigyeli, azonosítja és értelmezi a társaitól és a környezetéből érkező hatásokat és az azokra adott saját válaszait;
· értelmezi önmagát egyénként és a csoport részeként, a csoporton belüli viszonyrendszerben betöltött helye szerint a csoportos játékok során.

FEJLESZTÉSI FELADATOK ÉS ISMERETEK
· A tér, az idő, a tempó, a ritmus sajátosságainak és összefüggéseinek felfedezése és alkalmazása
· A látott, hallott, érzékelt verbális, vokális, vizuális, kinetikus hatások felidézése és alkalmazása
· Verbális, vokális, vizuális, kinetikus hatások kitalálása és alkalmazása
· Összetett verbális és mozgásos koncentrációs gyakorlatok
· Hosszan tartó, koncentrált figyelemmel végzett tevékenység a játékszabályok adta keretek között 
· Páros és kiscsoportos egyensúly- és bizalomgyakorlatok
· Csoportos bizalomjátékok
· Ön- és társismereti játékok

FOGALMAK
tempó és ritmus, együttműködés, egyensúly, átadás és átvétel, impulzus, hatás és ellenhatás, bizalom, önismeret, társismeret

JAVASOLT TEVÉKENYSÉGEK
· A tér, az idő, a tempó, a ritmus sajátosságaira, azok összefüggéseire figyeltető gyakorlatok alkalmazása
· A kifejező közlés elsajátított technikai alapjainak alkalmazását lehetővé tevő gyakorlatok
· A térérzékelést, a térbeli tájékozódást, mozgáskoordinációt (ezzel együtt az egymáshoz való alkalmazkodást) fejlesztő összetett gyakorlatok
· Vakvezetéses és/vagy egyensúlyvesztésre épülő bizalomgyakorlatok
· A társismeret játékai (megfigyeléstől a felismerésig)
· Kötött időben, osztálylétszámokkal is megvalósítható, játékszabályokhoz kötött ön- és csoportismereti gyakorlatok

TÉMAKÖR: Dramatikus játékok (szöveggel, hanggal, bábbal, zenével, mozgással, tánccal)
TANULÁSI EREDMÉNYEK
A témakör tanulása eredményeként a tanuló:
· kitalál és dramatikus tevékenységek során közlési szándékkal alkalmaz elképzelt verbális, vokális, vizuális, kinetikus hatásokat konkrét vagy szimbolikus jelentéssel;
· tudatosan irányítja és összpontosítja figyelmét a környezete jelenségeire, és felhasználja azokat dramatikus tevékenységeiben;
· továbbfejleszti az együttműködés és a konszenzus kialakítására irányuló gyakorlatát;
· kiveszi részét a közös döntéshozatali folyamatokból;
· adekvát és alkotó módon alkalmazza a verbális és nonverbális kifejezés eszközeit.

FEJLESZTÉSI FELADATOK ÉS ISMERETEK
· Az együttműködésre és a konszenzus kialakítására irányuló gyakorlat továbbfejlesztése
· A verbális és nonverbális kifejezés eszközeinek adekvát és alkotó módon történő alkalmazása
· A környezet jelenségeinek megfigyelése és a tapasztalatok felhasználása a dramatikus tevékenységekben
· Részvétel a közös döntéshozatali folyamatokban
· Elképzelt verbális, vokális, vizuális, kinetikus hatások kitalálása és a dramatikus tevékenységek során közlési szándékkal történő alkalmazása konkrét vagy szimbolikus jelentéssel
· Összetett kommunikációs játékok különböző munkaszervezési módokban
· Interakciós és szituációs játékok különféle eszközökkel (pl. tárgy, báb, zene, mozgás, tánc)
· Gyakorlati ismeretek elsajátítása (mozgás, tánc- és mozgásszínházi ismeretek: szituáció megfogalmazása állóképben, mozdulatsorral, improvizáció zenére vagy témára, összetett improvizáció létrehozása és bemutatása; bábjáték: a tanulók által a képzés során készített bábok, ill. maszkok alkalmazása drámamunkában)
· Drámajátékos, drámapedagógiai ismeretek elsajátítása (helyzetgyakorlatok, történet szerkesztése és megjelenítése, improvizáció, drámajáték, drámapedagógia)

FOGALMAK
drámajáték, kommunikáció, interakció, szituáció, önkifejezés, gesztus, mimika, testbeszéd

JAVASOLT TEVÉKENYSÉGEK
· Csoporton belüli kommunikációt és együttműködést erősítő játékok
· Megadott témára, címre alkotott állóképek, képsorozatok
· Összetett szituációk megjelenítése különféle eszközrendszerek használatával (pl. némajáték, számsorok, halandzsa)
· Szituációs játékok különféle eszközök felhasználásával (pl. tárgy, báb, zene, mozgás, tánc)

TÉMAKÖR: Rögtönzés
TANULÁSI EREDMÉNYEK
A témakör tanulása eredményeként a tanuló:
· az alkotótevékenység során használja a megismert és általa alkotott kifejezési formákat;
· ismeri és alkalmazza a szerepbe lépésben és az együttjátszásban rejlő lehetőségeket;
· felismeri az empátia jelentőségét;
· ismeri és tudatosan alkalmazza a kapcsolat létrehozásának és fenntartásának technikáit.

FEJLESZTÉSI FELADATOK ÉS ISMERETEK
· A kapcsolat létrehozási és fenntartási technikáinak tudatos alkalmazása 
· A rögtönzés tartalmi és formai elemeinek összefüggései
· Figura- és helyzetteremtés
· Rögtönzéses gyakorlatok megadott vagy közösen egyeztetett karakterek szerepeltetésével
· Rögtönzéses gyakorlatok megadott vagy közösen egyeztetett szituációs elemekkel
· Rögtönzés közösen választott témára, a tanár által megadott szervezési formában, a megismert technikák alkalmazásával
· A rögtönzés szerepből és szerepen kívül történő elemző és értelmező megvitatása

FOGALMAK
probléma, viszony, hierarchia, státusz, státuszkülönbség, figura tartása, típus és egyénítés

JAVASOLT TEVÉKENYSÉGEK
· A kapcsolat létrehozása és fenntartása gátak, akadályok közbeiktatásával
· Karaktertanulmányok megadott figurákra, helyzetekre különböző szervezési módokkal
· A spontán és az előkészített rögtönzések (pl. adott zene, téma vagy fogalom alapján) lehetőségeinek és korlátainak tudatosítása
· Különféle konkrét és metaforikus kifejezőeszközök tudatos alkalmazása a rögtönzések során (pl. szituációs játékok hangeffektusokra, vázlat megadásával vagy közös kidolgozásával, a valódi érzelmek kimondásának tiltásával)
· A helyzetre, a partnerre, a saját figurára való visszajelzést kiváltó és lehetővé tevő reflektív formák alkalmazása

TÉMAKÖR: Saját történetek feldolgozása
TANULÁSI EREDMÉNYEK
A témakör tanulása eredményeként a tanuló:
· megkülönbözteti és tudatosan alkalmazza a dramaturgiai alapfogalmakat;
· értelmezi a megélt, a látott-hallott-olvasott, a kitalált történeteket a különböző dramatikus tevékenységek révén;
· felfedezi a történetek jelentőségét az emberi kommunikációban, az értékek közvetítésében és a kulturális hagyomány átörökítésében;
· elemzés dramatikus eszközökkel feldolgozza az általa hozott problémahelyzeteket;
· értékítéletet formál, amelyet a problémahelyzet jellemző vonásaival indokol.

FEJLESZTÉSI FELADATOK ÉS ISMERETEK
· Történetek (látott, hallott, olvasott, a tanár által hozott, a tanulók élményeiből építkező) feldolgozása összetett dramatikus kifejezési formák és ábrázolási módok alkalmazásával
· A problémahelyzetek, döntési helyzetek értelmezése, megvitatása és dramatikus eszközökkel történő feldolgozása 
· Történetek gyűjtése, rendszerezése, válogatása, szerkesztése
· Egyéni történetekből közös történet alkotása
· A történetekben megjelenő értékrendszerek felfedezése és értelmezése
· Történet és forma egymásra hatása

FOGALMAK
döntési helyzet, elágazási pont, variáció, kontraszt, cselekmény, cselekményszál, hatás, időkezelés, idősíkváltás, flashback, fókusz, keret, jelentés, mondandó, tanulság



JAVASOLT TEVÉKENYSÉGEK
· A történet lejegyzése, különféle narrációs technikák alkalmazása (pl. a szereplő önnarrációjának távolító hatása)
· A szöveg dramatizálása (pl. szituációkra bontás, dialógusok létrehozása, szólamokra bontás, ritmizálás, visszhangzó felolvasás)
· Szerkesztési gyakorlatok (pl. etűdökre bontás, kötött formák társítása)
· A megjelenítés lehetőségei (pl. a szöveg és az akció szétválasztása, történetszínházi és/vagy olvasószínházi technikák, a stílusváltás alkalmazása)

TÉMAKÖR: Műalkotások feldolgozása
TANULÁSI EREDMÉNYEK
A témakör tanulása eredményeként a tanuló:
· értelmezi a megélt, a látott-hallott-olvasott, a kitalált történeteket a különböző dramatikus tevékenységek révén;
· felfedezi a történetek jelentőségét az emberi kommunikációban, az értékek közvetítésében és a kulturális hagyomány átörökítésében;
· értékítéletet formál, amelyet a problémahelyzet jellemző vonásaival indokol.

FEJLESZTÉSI FELADATOK ÉS ISMERETEK
· A művészeti alkotások (pl. irodalom, zene, képzőművészet, film, fotó, iparművészet) elemző-értelmező megközelítése dramatikus tevékenységek segítségével
· A művészeti alkotásokban megjelenő élethelyzetek, problémák körüljárása dramatikus tevékenységekkel
· A problémahelyzet jellemzőinek felismerése, értelmezése, értékelése
· Dramatikus improvizációk képzőművészeti alkotások, zeneművek, ismert történelmi események, fénykép, film stb. alapján
· Szerkesztési feladatok különböző művészeti alkotások felhasználásával
· A történetek jelentőségének felismerése a kommunikációban, az érték-közvetítésben és a kulturális hagyomány átörökítésében

FOGALMAK
konfliktus, konfliktusrendszer, ellentét, párhuzam, metafora, szimbólum, csomópont, fordulat, tükrözés

JAVASOLT TEVÉKENYSÉGEK
· Állóképek, szerepháló-építés, képsorozat a különböző viszonyrendszerek, szereplők közötti kapcsolatok vizsgálatára
· Némajátékos jelenetek és/vagy kötött szövegű játékok és/vagy szöveges jelenetek egyes érzelmek, élethelyzetek, problémák megjelenítésére
· Egy műalkotásban ábrázolt pillanathoz vezető, illetve annak folytatásaként kibontható történetek variációinak bemutatása különböző dramatikus tevékenységekkel
· Adott művészeti ágakhoz tartozó műalkotások más művészeti ágakba történő adaptációja
· A közös alkotás eredményeinek megbeszélése – kis- és nagycsoportos formákban és/vagy dramatikus tevékenységekben

TÉMAKÖR: Dramaturgiai ismeretek
TANULÁSI EREDMÉNYEK
A témakör tanulása eredményeként a tanuló:
· tudatosan alkalmazza a feszültségteremtés eszközeit a dramatikus tevékenységekben;
· megkülönbözteti és tudatosan alkalmazza a dramaturgiai alapfogalmakat;
· felismeri és azonosítja a dramatikus szituációk jellemzőit (szereplők, viszonyrendszer, cél, szándék, akarat, konfliktus, feloldás).

FEJLESZTÉSI FELADATOK ÉS ISMERETEK
· A dramaturgiai alapfogalmak megkülönböztetése és tudatos alkalmazása
· A feszültségteremtés eszközeinek tudatos alkalmazása a dramatikus tevékenységekben
· A dramatikus szituációk jellemzőinek (szereplők, hely, idő, viszonyok, probléma, körülmények, cél, szándék, akarat, konfliktus, feloldás) felismerése és azonosítása a dramatikus játékok során
· 
FOGALMAK
dráma, drámaiság, dramatizálás, dramaturgia, dramaturg; feszültség, várakozás, fokozás, késleltetés, kitérő (epizód), akadály (gát), felismerés; expozíció, bonyodalom, válság (krízis), drámai vétség  (hübrisz), sorsfordulat, katasztrófa


JAVASOLT TEVÉKENYSÉGEK
· Közös jelenetépítés dramatikus és színházi eszközökkel
· A megjelenített helyzetek alkotóelemeinek, a feszültség forrásainak dramaturgiai szempontú elemzése

TÉMAKÖR: A színház kifejezőeszközei (szöveg, hang, báb, zene, mozgás, tánc)
TANULÁSI EREDMÉNYEK
A témakör tanulása eredményeként a tanuló:
· adekvát és alkotó módon alkalmazza a verbális és nonverbális kifejezés eszközeit;
· ismeri és tudatosan alkalmazza a kommunikációs jelek jelentéshordozó és jelentésteremtő erejét;
· felismeri és alkalmazza a színházi kommunikáció erejét;
· saját munkájában alkalmazza, a látott előadásokban felismeri és azonosítja a dráma és a színház formanyelvi sajátosságait.

FEJLESZTÉSI FELADATOK ÉS ISMERETEK
· A sűrítés, variáció, fokozás, késleltetés, státushelyzet alkalmazása a különféle dramatikus tevékenységek során
· A térhasználat lehetőségeinek értelmezése, és ezek alkalmazása saját dramatikus tevékenységben; a színpadi tér, ismerkedés a színpadi térformákkal és használatuk következményeivel
· Anyagismeret és a stilizáció fogalmának ismerete és alkalmazása tárgyas, bábos megfogalmazási formák esetében
· A konkrét és absztrahált mozgás közötti különbség tudatosítása; a mozgásos kommunikáció értelmezése és alkalmazása saját dramatikus tevékenység során 
· A hatáskeltés eszközeinek alkalmazása a gyakorlatok során
· A kommunikációs jelek jelentéshordozó és jelentésteremtő erejének ismerete, a verbális és nonverbális kifejezés eszközeinek adekvát és kreatív alkalmazása a dramatikus tevékenységek során
· A színházi kommunikáció erejének ismerete, a dráma és színház formanyelvi sajátosságainak tudatos alkalmazása, értelmezése, elemzése

FOGALMAK
jelenet, típus, egyénítés, ellentét, párhuzam, feszültség, státus, sűrítés, variáció, színpadi tér, stilizáció, konkrét és absztrahált mozgás, hatás, katarzis

JAVASOLT TEVÉKENYSÉGEK
· A felsorolt dramaturgiai fogalmak különböző dramatikus tevékenységekben történő értelmezése, alkalmazása, hatáselemzése
· Hangulatok, fogalmak, érzések megfogalmazása, kifejezése dramatikus és/vagy mozgásos és/vagy bábos tevékenységekkel
· Dramatikus játékok a realitás és a stilizáció összevetésére
· Dramatikus és/vagy mozgásos, táncos tevékenységek a konkrét és az absztrahált mozgás megkülönböztetésére


TÉMAKÖR: Dráma- és színháztörténet
TANULÁSI EREDMÉNYEK
A témakör tanulása eredményeként a tanuló:
· értelmezi és rendszerezi a dráma- és színháztörténeti, dráma- és színházelméleti, valamint a kortárs színházra vonatkozó ismereteit és élményeit.

FEJLESZTÉSI FELADATOK ÉS ISMERETEK
· A színház- és drámatörténeti ismeretek iránti érdeklődés felkeltése (néhány alkotó portréja, néhány nagyobb színháztörténeti korszak, a kortárs művészet alkotásai stb.)
· Az érettségi vizsgához szükséges dráma- és színháztörténeti ismeretek feldolgozása (ókori színház és dráma, a középkori Európa színháza és drámája, az angol reneszánsz színház és dráma, a spanyol barokk dráma és színház, a francia klasszicista dráma, a régi magyar dráma néhány alkotása, a XIX-XX. századi magyar dráma és színház, a modern polgári dráma és színház kialakulása, Csehov és Sztanyiszlavszkij, Brecht színháza és drámái, a XX. század meghatározó színházi irányzatai, alkotói, jelentős drámaírói, napjaink legfontosabb színházi irányzatai és a kortárs drámairodalom néhány alkotása)
· A meglévő dráma- és színháztörténeti ismeretek és élmények értelmezése, rendszerezése megbeszélések és/vagy dramatikus tevékenységek segítségével
· Színházi műfajok és stílusok történeti szempontú tanulmányozása; azegyes korszakok jellemző stílusjegyeinek, kifejezőeszközeinek felismerése a látott előadásokban

FOGALMAK
realista színjáték, abszurd, groteszk, performansz, a választott dráma- és színháztörténeti ismeretanyag szakszókincse

JAVASOLT TEVÉKENYSÉGEK
· Egyes színházi stílusok, színházi műfajok jellemző jegyeinek alkalmazása saját játékokban
· Egyes szerzők személyének, életművének, művészeti jellemzőinek megközelítése különféle dramatikus tevékenységekkel
· Választott művek, műrészletek, szövegrészek, szállóigék stb. felhasználása különféle dramatikus tevékenységekben
· Ismert drámai alkotások választott konfliktusainak, szituációinak kortárs helyzetbe, nyelvi közegbe, szövegkörnyezetbe emelése különböző dramatikus tevékenységekkel
· Megbeszélés, vita, értelmezés – kis- és nagycsoportos formákban és/vagy dramatikus tevékenységekben

TÉMAKÖR: Dráma- és színházelmélet
TANULÁSI EREDMÉNYEK
A témakör tanulása eredményeként a tanuló:
· értelmezi és rendszerezi a dráma- és színháztörténeti, dráma- és színházelméleti, valamint a kortárs színházra vonatkozó ismereteit és élményeit;
· saját munkájában alkalmazza, a látott előadásokban felismeri és azonosítja a dráma és a színház formanyelvi sajátosságait.

FEJLESZTÉSI FELADATOK ÉS ISMERETEK
· A drámai műnem sajátosságai: az epikától és a lírától eltérő sajátságok felismerése és meghatározása, egyes drámaszerkezetek
· A meglévő dráma- és színházelméleti ismeretek és élmények értelmezése, rendszerezése megbeszélések és/vagy dramatikus tevékenységek segítségével
· Látott előadásokban és saját dramatikus tevékenységben a dráma és színház formanyelvi sajátosságainak felismerése és azonosítása
· A dráma/színjáték mint kommunikáció: a dráma/színjáték „nyelve” és a befogadóra gyakorolt hatása
· Dráma- és színházelméleti ismeretek feldolgozása (a drámai műnem sajátosságai, a dráma/színjáték mint kommunikáció, a dráma szerkezeti felépítése, dramaturgiai és színházelméleti alapfogalmak, a színházművészet összművészeti sajátosságai, színházi szakmák)
· Műfaji ismeretek feldolgozása (a rituális játék/szertartásjáték, a tragédia, a komédia, a realista színjáték, az abszurd és a groteszk, bábjáték, zenés, tánc- és mozgásszínház)

FOGALMAK
a dráma műneme, a tanult drámaszerkezetek (pl. arisztotelészi dramaturgia, shakespeare-i dramaturgia, a brechti dramaturgia, az abszurd dramaturgia)

JAVASOLT TEVÉKENYSÉGEK
· Dramatikus formanyelvi elemek összefűzése, egymásra építése dramatikus tevékenységekben;
· Drámai és színpadi szöveg összevetése, értelmezése, a színpadra készült szövegek sajátosságainak vizsgálata beszélgetésben és/vagy dramatikus tevékenységekkel;
· A tanult drámaszerkezetek megközelítése dramatikus tevékenységekkel;
· A komikum, az irónia, a groteszk jelenlétének vizsgálata a különböző drámaszerkezetekben;
· A vizsgált színháztörténeti korszakok és/vagy drámaszerkezetek megközelítése mozgásos és/vagy bábos tevékenységekkel;
· Megbeszélés, vita, értelmezés – kis- és nagycsoportos formákban és/vagy dramatikus tevékenységekben.

TÉMAKÖR: Kortárs dráma és színház
TANULÁSI EREDMÉNYEK
A témakör tanulása eredményeként a tanuló:
· értelmezi és rendszerezi a dráma- és színháztörténeti, dráma- és színházelméleti, valamint a kortárs színházra vonatkozó ismereteit és élményeit.

FEJLESZTÉSI FELADATOK ÉS ISMERETEK
· Napjaink egy-két fontos színházi irányzata és/vagy egy-két választott példa a kortárs drámairodalomból;
· A kortárs színházra vonatkozó meglévő ismeretek és élmények értelmezése, rendszerezése megbeszélések és/vagy dramatikus tevékenységek segítségével;
· Összművészeti sajátosságok felismerése: a művészeti ágak viszonya, hierarchiája a látott előadásban;
· A mai magyar színházi élet néhány jelentős alkotója (egy-két színész, rendező, díszlet- és jelmeztervező, zeneszerző, koreográfus, kritikus megnevezése/szakmai bemutatása);
· A mai magyar színházi élet műhelyei (egy választott társulat, együttes, alkotóközösség bemutatása);
· A mai magyar színházi struktúra jellemzői.

FOGALMAK
hivatásos színház, kőszínház, alternatív színház, amatőr színház, diákszínjátszás

JAVASOLT TEVÉKENYSÉGEK
· A műnemek keveredésének, átalakulásának vizsgálata kortársszínházi előadásokban beszélgetéssel és/vagy dramatikus tevékenységekkel;
· Ismerkedés napjaink egyes világszínházi törekvéseivel (pl. modern operák, mozgásszínházi előadások, prózai művek) különböző módszertanú tevékenységekkel.

TÉMAKÖR: Színjátékos tevékenység (vers- és prózamondás, jelenet, előadás)
TANULÁSI EREDMÉNYEK
A témakör tanulása eredményeként a tanuló:
· az alkotótevékenység során használja a megismert és általa alkotott kifejezési formákat;
· felfedezi a tárgyi világ kínálta eszközöket,ezek művészi formáit (pl. a bábot és a maszkot), valamint a színházi vizualitás (pl. díszlet, jelmez, fény) eszköztárát;
· használja a tér sajátosságaiban (irányok, arányok, hangsúlyok, fény és sötét, mozgás és mozdulatlanság stb.) rejlő lehetőségeket;
· felismeri és alkalmazza a színházi kommunikáció erejét;
· alkalmazza a tanult dramatikus technikákat a helyzetek megjelenítésében, a történetek dramatizálásában és a figurateremtés folyamatában;
· felismeri és alkalmazza a helyzetek feldolgozása során a szerkesztésben rejlő lehetőségeket;
· felismeri és alkalmazza a választott előadóművészeti műfajok (vers- és prózamondás; prózai, zenés, bábos, táncos, mozgásos színjáték stb.) jellemző eszköztárát.

FEJLESZTÉSI FELADATOK ÉS ISMERETEK
· Az alkotótevékenység során a megismert kifejezési formák, technikák alkalmazása
· Alkotó jellegű részvétel a közösség és a szaktanár közös igénye szerint a nyilvánosság (elsősorban saját közösség) számára készített egyéni vagy közös produkcióban
· Gyakorlati ismeretek, produkciós tevékenységformák elsajátítása (beszéd, vers- és prózamondás, egyéni vagy közös daléneklés, a beszédtechnika alapjai, lírai, epikai és drámai alkotások tolmácsolása, pódiumműfajok)

FOGALMAK
színházi kommunikáció, pódiumszínpad, előadóművészet, megjelenítés, részleges megjelenítés, stilizáció

JAVASOLT TEVÉKENYSÉGEK
· A rögtönzésekből etűdök létrehozása
· A drámamunkára jellemző kommunikáció és a színpadi kommunikáció megkülönböztetése, gyakorlati alkalmazása
· Szabadon választott előadó-művészeti formák (vers- és prózamondás; prózai, zenés, bábos, táncos, mozgásos színjáték stb.)saját élményű megtapasztalása
· A színház mint közösségi alkotás – saját élmény szerzése jelenetek színpadra állításában 

TÉMAKÖR: Színházi előadás megtekintése
TANULÁSI EREDMÉNYEK
A témakör tanulása eredményeként a tanuló:
· a színházi előadást önmaga és a világ megértésének élményszerű formájaként értelmezi;
· felismeri a színházi előadásokban a művészettel élés lehetőségének egyik formáját;
· [bookmark: _GoBack]a színházi előadást a dramatikus tevékenységek kiindulópontjául is használja.

FEJLESZTÉSI FELADATOK ÉS ISMERETEK
· Különböző színházi irányzatokat képviselő előadások(pl. hivatásos vagy amatőr színházi társulat előadása, annak hiányában gyermek- vagy diákszínjátszó csoportok előadásainak) megtekintése;
· Az előadásról érvekkel alátámasztott önálló vélemény kialakítása és megfogalmazása, mások véleményének tiszteletben tartása;
· Színház- és drámaelméleti ismeretek alkalmazása a látott előadások szóbeli és/vagy írásbeli elemzésében (pl. a drámai műnem jellegzetességei, dramaturgiai alapfogalmak, a színházművészet összművészeti sajátosságai);
· Látott színházi előadások elemző/értelmező/összehasonlító vizsgálata;
· Előadások megközelítése az élmények befogadását elősegítő dramatikus tevékenységformákkal;
· A fontosabb színházi szakmák ismerete (a színész, a rendező, a dramaturg, a szcenikus, a koreográfus, az előadás létrehozásához szükséges színházi mesterségek);
· A színészi, rendezői, dramaturgiai, díszlet- és jelmeztervezői munka alapszintű elemzése;
· A színházi előadás élményének a művészettel élés egyik lehetséges formájaként, az egyén és a világ megértésének lehetőségeként való értelmezése.

FOGALMAK
opera, balett, kortárs táncszínház, mozgásszínház, összművészet, rendező, díszlettervező, jelmeztervező, szcenikus, koreográfus, színpadmester, világosító, ügyelő, súgó, kellékes

JAVASOLT TEVÉKENYSÉGEK
· A közösen látott előadás megbeszélése, megvitatása, értelmezése – kis- és nagycsoportos formákban és/vagy dramatikus tevékenységekben és/vagy más tevékenységgel (pl. írásos elemzés, projektmunka, kooperatív tevékenységek);
· A figurateremtés elemeinek felismerése és alkalmazása;
· A feszültségteremtés eszközeinek felismerése és alkalmazása;
· A rendezői koncepció elemzése, eszközeinek feltárása;
· Színházak közönségkapcsolatának vizsgálata (pl. plakátok, szóróanyag, műsorfüzet, honlap, közönségtalálkozók, színházpedagógiai tevékenység).

